**О Б Р А З Л О Ж Е Њ Е**

**I. Уставни основ за доношење Закона**

Уставни основ за доношење Закона о потврђивању Споразумa о сарадњи између Владе Републике Србије и Владе Републике Анголе у области безбедности и јавног реда садржан је у члану 99. став 1 тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о сарадњи између Владе Републике Србије и Владе Републике Анголе у области безбедности и јавног реда потписан је у Београду, дана 17. новембра 2022. године. Потписан је на основу Закључка Владе Републике Србије о утврђивању Основе за закључивање Споразума о сарадњи између Владе Републике Србије и Владе Републике Анголе у области безбедности и јавног реда, којим је усвојен усаглашени текст Споразума и овлашћен министар унутрашњих послова Братислав Гашић за потписивање. Споразумом се успоставља сарадња између две земље у области безбедности и јавног реда, посебно у сферама сузбијања злочина, заштите демократске државе, владавине права и јавног реда, као и гарантовања поштовања људских права и слобода.

Ступање на снагу Споразума и његова примена представљају основу за успостављање свеобухватније полицијске сарадње између држава и отворање простора за континуирану сарадњу, обуку и размену искустава припадника Министарства унутрашњих послова. Такође, ступањем на снагу Споразума оствариће се значајан утицај и на јачање свеукупних билатералних односа.

Потврђивањем Споразума омогућује се његово ступање на снагу, како је предвиђено чланом 17. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. Процена потребних финансијских средстава за спровођење Закона**

За спровођење Споразума о сарадњи између Владе Републике Србије и Владе Републике Анголе у области безбедности и јавног реда није потребно обезбедити средства са раздела 15 – Министарство унутрашњих послова.